139 से ट्रेनों की स्थिति सही पता नहीं चलती, कैसे होगा टिकट कैंसिलेशन
ट्रांसपोर्ट रिपोर्टर | भोपाल
रेलवे का इंक्वायरी नंबर-139। ट्रेनों के आवागमन की सूचना के लिए तय किया गया। लेकिन इस नंबर की सुविधा से यात्री कभी संतुष्ट नहीं रहते। कई बार तो भ्रम की स्थिति बन जाती है। इसके बावजूद इस नंबर पर ही रेलवे 15 जनवरी से रिजर्व रेल टिकट के कैंसिलेशन की सुविधा शुरू करने जा रही है। इस सेवा को संचालित करने वाले इंडियन रेलवे कैटरिंग एंड टूरिज्म कारपोरेशन के अधिकारी सभी तकनीकी सुधार के बाद टिकट कैंसिलेशन सेवा को शुरू करने का दावा कर रहे हैं।
ऐसी गलतियां आए दिन
पिछले मंगलवार को 139 नंबर पर त्रिलंगा निवासी पवन मिश्रा ने दिल्ली से आने वाली राप्ती सागर एक्सप्रेस के बारे में जानकारी ली। ट्रेन को 1.45 घंटा लेट बताया जाता रहा। रात 9.30 बजे आने वाली ट्रेन एक बजे यहां पहुंची। ऐसी ही स्थिति रविवार को अरेरा कॉलोनी निवासी विनोद मूलचंदानी की बनी। वे उस दिन सुबह भोपाल एक्सप्रेस पर अपने कुछ रिश्तेदारों को लेने हबीबगंज स्टेशन पहुंचे थे। 139 नंबर पर 6.55 बजे आने वाली ट्रेन भोपाल एक्सप्रेस को मात्र 35 मिनट लेट बताया था। ट्रेन करीब तीन घंटे की देरी से पहुंची थी।
hin_Deva bho_Deva hin_Deva kas_Deva hin_Deva